
Kære støttemedlem/æresmedlem 

Jeg har hermed fornøjelsen af at sende dig SUFOI Årsrapport 2016. Indholdet repræsenterer et meget lille, men 
velvalgt udpluk af de mange artikler og notitser, som er blevet bragt i det forgangne års 20 udgaver af UFO-Moil . I 
dette nummer bringer vi også en fotosag, som ikke tidligere har været offentliggjort. 

Året 2015 bragte bl.a. en genoplivning af Roswell-sagen med et "nyt" farvefoto af en " alien ", Project Blue Books 
ufoarkiver skabte mediesensation, to ufo-relaterede dokumentarfilm The Visit - An Alien Encounter og Ghost Rockets 
så dagens lys, og så kunne en saudisk teolog afsløre, at Jorden ikke bevæger sig! 

Vi har i 2015 fået mange henvendelser fra pressen og tv-produktionsselskaber. Enkelte har været seriøse, men 
generelt er der for mange, som ikke har researchet godt nok (faktisk ikke engang læst SUFOI's vision og formål ), inden 
de har henvendt sig til SUFOI. De fleste har stadig en meget forældet opfattelse af ufomyten og tror, at SUFOI venter 
på frelsende engle fra det ydre rum. Henvendelserne tydeliggør, at vi i SUFOI stadig har en meget vigtig udfordring 
med at give offentligheden adgang til seriøs viden om ufomyten gennem ufo.dk og UFO-moil. 

Af og til dukker der nye "ufoeksperter" op. De har sjældent læst på lektien og kender ikke ufomytens historie, men 
gentager fortidens fejltagelser og lovpriser gamle ufooplevelser som beviser for besøg fra rummet, selv om de 
pågældende hændelser for længst har fundet en naturlig forklaring. Hundredvis af ufointeresserede har siden 
1950'erne i deres fritid indsamlet og behandlet folks ufooplevelser og høstet værdifulde erfaringer om ufomyten. Det 
er mit håb for 2016, at lidt flere vil forstå at værdsætte denne omfattende erfarings- og vidensmængde, så interessen 
for ufomyten ikke fortsat kører i ring og hænger fast i forældede forestillinger. En god begyndelse kunne være, at 
endnu flere besøgte ufo.dk og læste 50 år med ufoer - erfaringer fra halvtreds års rapportorbejde skrevet af Toke 
Haunstrup og udgivet af SUFOI. 

På foreningens vegne siger jeg dig tusind tak for din støtte i 2015 og håber, at du også i 2016 finder vores arbejde 
værd at bakke op. 


S 


Kim Møller FIcinsen , formand for SUFOI 


SUFOI Årsrapport 2016 udgives af Skandinavisk UFO Information, Postboks 95, 6200 Åbenrå én gang om året og et farveprint 
sendes gratis til foreningens æresmedlemmer og til støttekredsen. Desuden kan årsrapporten læses som pdf-fil på www.ufo.dk . 
Denne udgave er redigeret af Kim Møller Hansen, e-mail kim moeller hansen@gyldendal.dk . Redigeringen er afsluttet den 25. 
december 2015. 

Kopiering fra SUFOI Årsrapport 2016 må kun finde sted på institutioner eller virksomheder, der har indgået aftale med Copydan 
Tekst & Node, og kun inden for de rammer der er nævnt i aftalen. 

Nyhedsmedierne kan, i henhold til ophavsretsloven og med tydelige kildeangivelse, bringe citater fra signerede artikler. Artikler må 
kun bringes i deres hele udstrækning efter skriftlig aftale med den pågældende forfatter. © 2016 SUFOI og de respektive 

forfattere. 

SUFOI's Debatforum på Facebook 

Af Ole Henningsen 

SUFOI er som sådan ikke på Facebook eller andre af de sociale medier, men vi er ofte blevet spurgt, fx 
efter udsendelse af vort gratis nyhedsbrev UFO-Mail, hvorfor vi ikke på vor hjemmeside havde en side 
med diskussioner, kommentarer m.v. 



Vi må ærligt erkende, at en kommentarside i relation til ufo.dk ikke har været på vor ønskeseddel, når vi 
ellers har gennemset, hvordan kommentarer m.v. som oftest former sig, når man kigger på eb.dk og andre 
blogs. Denne type af totalt tåbelige kommentarer har vi derfor holdt os fri af i relation til hjemmesiden. 

Vi modtager naturligvis med mellemrum en del mailhenvendelser fra læsere, og disse mails har vidt 
forskelligt indhold, lige fra dybt seriøse spørgsmål, som vi gerne forsøger at svare på, til det mest tåbelige 
vås, der som regel bliver affejet med korte, konkrete svar eller blot tavshed. 

For et par år siden oprettede en af UFO-Mails læsere, Mads Henning Hedegaard Madsen, en SUFOI-side på 
Facebook. Den blev senere ændret til et Debatforum i relation til Skandinavisk UFO Information. Dette 
debatforum har nu knapt 300 deltagere, og man kan stifte bekendtskab med indholdet på adressen 
www.facebook.com/groups/112842926337/ 

På dette Debatforum kan alle almindeligvis blive medlem, og man kan så efterfølgende uploade fotos og 
videoer eller i øvrigt give sin mening til kende. Da Debatforum på Facebook optræder i relation til SUFOI, 
forventer vi naturligvis, at diskussionen drejer sig om emner, der ligger i tråd med SUFOI's vision og formål . 

Det er i høj grad lykkedes at holde Debatforum fri fra de vildeste ting fra "internettets skatkammer", 
ligesom medlemmers ytringer forventes at holde sig inden for rimelighedens grænser for social optræden 
på nettet. Ellers er der jo andre danske ufo-relaterede fora, man kan henvende sig til. 

Det er dog sket i nogle få tilfælde, at medlemmer har måttet have advarsler eller er blevet udelukket fra 
Debatforum af bl.a. undertegnede, der optræder som en af Debatforums administratorer. Pudsigt nok 
findes der stadig folk, der mener, at når man råder over en pc, tablet eller div. mobiltelefoner, skal man 
absolut ytre sig om alle emner, uanset om man har indsigt i tingene eller ej. 

SUFOI's Debatforum på Facebook har dog en absolut glimrende funktion i relation til vort folkeoplysende 
informationsarbejde, ligesom dette medie også har en klar tidsmæssig fordel, hvis der pludseligt dukker 
noget helt aktuelt op på ufo-scenen, fx efterlysning af observatører i forbindelse med ufooplevelser. 

I forbindelse med efterforskning af bl.a. danske ufo-fotos eller ufo-videoer har Debatforum flere gange vist 
sig uhyre effektiv som informationskanal, så vi kan roligt anbefale en deltagelse i denne del af Facebook. 

Meditation gav kontakt til aliens 

Af Kim Møller Hansen 

Den 27. januar 2015 fik en gruppe mennesker deres livs oplevelse på stranden ved Vero Beach i Florida. 
Gruppen var samlet for at meditere ved hjælp af den såkaldte CE-5-teknik opfundet af Steven Greer. 
Klokken 21.10 bar anstrengelserne frugt. To orange lys viste sig over horisonten og blev filmet i flere 
minutter. 



(Foto: CSETI Project) 


Man forstår, at gæsterne på stranden var glade over skuet på aftenhimlen. De havde nemlig hver betalt 
2.500 dollar for at deltage i Steven Greers kursus, der angivelig hjælper folk med at komme i kontakt med 
ikkejordiske. 

Steven Greer er manden bag flere foretagender, bl.a. The Center for the Study of Extraterrestrial 
Intelligence (CSETI) , der grangiveligt ser ud til at være skabt for at tømme pengepungene hos godtroende 
ufoentusiaster. Vi har på ufo.dk tidligere omtalt Steven Greer og hans trosfællers aktiviteter i Disclosure- og 
Exopolitik-bevægelserne . 

Men hvad var det for et fænomen, som viste sig på himlen denne januar-aften ud for Floridas kyst? Marc 
Dantonio fra den amerikanske ufoorganisation Mutual UFO NetWork (MUFON) - en organisation som 
normalt er en varm fortaler for rumskibshypotesen - er ikke i tvivl om, at billederne viser to 
faldskærmsblus. Denne opfattelse deles af Bruce S. Maccabee, der ellers tidligere har analyseret 
tvivlsomme ufofotos og udråbt dem til at vise den ægte vare, fx Gulf Breeze-billedserien fra Florida i 
slutningen af 1980'erne. 

At der skulle være tale om to faldskærmsblus bekræftes af fænomenets udseende og bevægelsesmønster 
på videooptagelserne, ligesom der på det pågældende tidspunkt fandt en militærøvelse med fly og 
flådefartøjer sted i det pågældende område. Det er dog ikke fakta, som rokker Greer og hans kursister i 
troen på, at de denne aften var i kontakt med ikkejordiske, som viste sig for dem på himlen. 



(Foto: CSETI Project) 

Kilder 

www.inquisitr.com/1818634/twin-ufo-vero-beach/ 

UFO-Aktuellt, nr. 2, 2015 

De fantastiske lys fra Phoenix 

Af Henning Dethlefsen 

Torsdag den 13. marts 1997 fandt en af de mest omfattende ufoobservationer i ufologiens historie sted. 
Dramaet udspillede sig i delstaten Arizona og ikke mindst hovedstaden Phoenix, som ligger i den 
sydvestlige del af USA. I hundredvis - måske snarere i tusindvis - af mennesker blev dengang vidner til en 
række meget mystiske lys, som skulle komme til at ændre manges syn på ufoerne. Lysene fremtrådte 
nemlig som et gigantisk V-formet luftfartøj, der ganske langsomt og uden lyd bevægede sig hen over 
statens nattehimmel. Mange mener i dag, at denne observation er det hidtil bedste bevis på, at vi får 
besøg af rumvæsner - og at de forsøger at fortælle os noget! 



En af de mange rekonstruktioner af objektet set kl. 20-21 den 13. marts 1997. 

Aftenen den 13. marts 1997 var allerede fra starten ikke nogen helt almindelig aften. Mange mennesker 
havde rettet deres blik mod himlen. Ikke for at holde udkig efter ufoer, men for at kigge på kometen Hale- 
Bopp, som på dette tidspunkt var ganske tydelig på den nordøstlige del af USA's nattehimmel. 

Klokken ca. 19.55 sker imidlertid den første observation, som helt sikkert intet har med nogen komet at 
gøre. Et vidne så i Henderson, Nevada, et V-formet objekt på størrelse med et stort rutefly med seks lys på 
forkanten af vingen, som bevægede sig næsten uden lyd fra nordvest til sydøst. 

Klokken ca. 20.15 så en politibetjent i Paulden, Arizona, fra sin bil en klynge rød-orange lys, som bevægede 
sig mod syd. Et par minutter senere begyndte der at indløbe meldinger fra Prescot Valley. Familien Kaiser 
så, hvordan et trekantformet objekt bestående af et hvidt lys i spidsen og to røde lys i hver af siderne 
ganske lavt og uden lyd passerede hen over dem fra nordvest og herefter drejede mod sydsydvest. 16 
kilometer mod øst så flere vidner lidt senere lysene siddende i deres biler på hovedvej 69. 

Fra selve Phoenix blev de observeret af Tim Ley og hans kone Bobbi, hans søn Hal og barnebarnet Damien 
Turnidge, medens lysene endnu befandt sig ca. 100 kilometer væk over Prescott Valley. De kunne tydeligt 
se fem separate lys, som hang i en bue, men efterhånden som de kom nærmere, blev afstanden mellem 
lysene større, og de kunne nu se, at de var placeret i en trekant, som i løbet af ca. ti minutter kom helt hen 
til dem og til sidst passerede ganske lavt og lydløst hen over deres hoveder i måske kun 30-45 meters højde 
og forsvandt mellem to højdedrag mod sydvest i retning af Phoenix lufthavn. Størrelsen blev angivet som i 
fodboldbane-niveau! De kunne ikke se stjernerne mellem lysene, hvorfor der måtte være tale om et 
massivt objekt. 

Klokken ca. 20.30 blev lysene set af Mike Fortson og hans kone bevæge sig hen over Phoenix ikke langt fra 
lufthavnen Sky Harbour. Selv om lysene fløj meget lavt, reagerede fly i luften ikke på dem. 

Mellem klokken ca. 20.30 og 20.45 blev objektet så set af vidner i Phoenix-forstaden Giendale. Senere blev 
objektet, denne gang beskrevet som en sær klynge af stjerner, set af en ung mand i Kingman-området. Han 
stoppede sin bil og indrapporterede observationen via en telefonboks. Objektet befandt sig da syd for 
Tucson. 

Der var mange flere, som iagttog denne overflyvning, hvoraf mange først blev inddraget langt senere. 
Overflyvningen blev iagttaget i kikkerter og i al fald i et enkelt tilfælde gennem en stjernekikkert, men der 
findes næsten intet filmmateriale. I de talrige efterfølgende dokumentarfilm på tv bliver denne begivenhed 
altid gengivet som en rekonstruktion. 

1 

Til gengæld skete der noget klokken ca. 22.00, som 
leverede rigeligt med billedmateriale. Lysene fra 
tidligere dukkede nemlig tilsyneladende op igen, denne 
gang i form afen række lys over Estrella-bjergene 
sydvest for Phoenix. På film ser man tydeligt lysene 
tændes en efter en, hvorefter de hænger ubevægeligt 
på himlen i en bueform for efter nogle minutter at gå ud 
igen, det ene efter den andet. Det virkede nærliggende, 
at dette var de løbende lys på vingekanten af det 
enorme fartøj, som tidligere på aftenen fløj fra nordvest 
til sydøst og nu var på vej tilbage igen - og som bestemt 
ikke gjorde noget forsøg på at holde sig skjult! 

Profeten og spasmageren 

Lysene fra Phoenix affødte nærmest øjeblikkeligt en 
voldsom reaktion fra offentligheden. Primært fra vidner, 
som indrapporterede det, de havde set, og ønskede en 
officiel forklaring. Folk henvendte sig både til National 
UFO Reporting Center (også kaldet NUFOR, under USA's 
største ufoorganisation, MUFON), lokale myndigheder, politiet og militærbaserne i området. 

Hverken de civile eller militære myndigheder kunne i første omgang give tilfredsstillende svar, og der har 
lige siden været ytret mange anklager om en bevidst mørklægning af sagen. Først og fremmet imod 
militæret, men også imod de civile myndigheder. Mod militæret, fordi det angiveligt forsøger enten at 
holde visse projekter, som involverer gigantiske luftfartøjer eller psykologisk krigsførelse, hemmelige, eller 
fordi det ønsker at hemmeligholde viden om rumvæsners besøg på Jorden. Mod politikerne, fordi de ikke 
ønsker at ødelægge deres karriere ved at blive sat i forbindelse med noget så latterligt som ufoer. 

Der blev fx rettet henvendelse til Luke Air Force Base, hvor en menig fortalte, at de ikke havde haft noget 
fly på vingerne den aften. Senere blev dette rettet af en officer, som fortalte, at der havde været fly i luften, 
men at disse ikke havde været indblandet. De forskellige meldinger bestyrkede blot ufologernes mistanke 
om, at militæret forsøgte at skjule noget, og anklagerne er fortsat lige siden. 

Folks oplevelser og især billederne fra kl. 22 gjorde, at historien hurtigt kom i medierne, men kun på lokalt 
niveau. Den 18. juni landede historien imidlertid på forsiden af USA Today, og kort efter blev den taget op 
af nyhedsudsendelserne i ABC og NBC, hvorved historien om Phoenix-lysene blev landskendte. 


m: Arizona Republic 


States, 
tobacco 
ncar deal 



Phoenix sighting in U.S. spotlight 

Francis Barwood, medlem af Phoenix byråd, fik en henvendelse fra pressen, men da hun i byrådet 
fremsatte et forslag om en undersøgelse af sagen, blev det afslået. Hun startede derfor en privat 
undersøgelse, hvor hun senere hævdede at have fået kontakt med ikke færre end 800 vidner. 

Stadig flere henvendelser til politikerne fulgte, og Fife Symington, Arizonas guvernør, følte sig nu tvunget til 
at gøre noget. Den 19. juni 1997 proklamerede han, at man havde fundet den skyldige, og at denne ville 
blive præsenteret under en pressekonference senere på dagen. Da det store øjeblik oprandt, lod Symington 
sin medhjælper, Jay Heiler, føre op på scenen iført håndjern og en alien-dragt. Til stor moro for publikum. 



Arizonas guvernør, Fife Symington, under pressekonferencen 
den 19. juni 1997. 


Guvernøren forklarede senere, at han havde iscenesat 
nummeret for at løsne op på den stadig mere hysteriske 
stemning. Dette "lille nummer", som fornærmede mange 
vidner, kunne dog ikke forhindre, at historien om lysene fra 
Phoenix sidenhen har udviklet sig til at blive en af ufologiens 
helt store sager, som bliver præsenteret i utallige 
dokumentarfilm, og som fejres med årlige jubilæer og stadig 
nye vidner på nettet. 


Primært på grund af vidnernes antal bliver sagen, ikke mindst af Exopolitik-bevægelsen, holdt frem som et 
af de bedste beviser på, at vi får besøg af rumvæsner. Sagen har endog antaget en stadig mere spirituel 
betydning i visse kredse. Især efter at Lynne Kitei syv år efter hændelsen stod frem som et vidne. Den 
tidligere læge og skuespiller skrev en bog om sine oplevelser, som senere blev til den prisvindende film The 
Phoenix Lights. 

Kitei fortæller, hvordan hun længe før 1997 havde haft oplevelser med mystiske lys, som hun fornemmede 
blev kontrolleret af intelligente væsner, og at lysene den 13. marts havde et helt specielt budskab til netop 
hende. Kitei mener, at lysene fra Phoenix betød et vigtigt skifte i folks kosmiske bevidsthed. Da de 
forsvandt over byen, hævder hun, dukkede de op ude foran hendes stuevinduer. Faktisk melder flere af 
vidnerne fra den 13. marts om lignende telepatisk kontakt i forbindelse med deres oplevelse. 

Lynne Kitei opgav herefter sit normale job og begyndte at arbejde for Disclosure-bevægelsen, som søger at 
fremme offentlig anerkendelse af ufofænomenet. Hun forsøger først og fremmest at skabe 
forudsætningerne for et venskabeligt forhold mellem mennesker og de fremmede fra stjernerne. 

I 2005 stod tidligere guvernør Fife Symington frem og indrømmede, at også han havde set det gigantiske 
fartøj, og at han mener, det må have været "udenjordisk". Han opgiver dog intet tidspunkt, og han har 
mest sandsynligt også set lysene kl. 22. 

Flares, eller ikke flares? Det er spørgsmålet 

Den amerikanske ufoorganisation MUFON startede straks en undersøgelse af sagen om lysene fra Phoenix. 
Umiddelbart virkede sagen som et overvældende bevis for rumskibenes eksistens. Meget hurtigt dukkede 
der imidlertid stemmer op, som mente, at noget ikke stemte. 

MUFON-undersøgeren Richard Motzer, som opsøgte vidner i området og sammenlignede deres 
videooptagelser, lagde mærke til, at beskrivelserne af lysene kl. 20-21, der bevægede sig fra nordvest til 
sydøst, ikke stemte overens med beskrivelsen af de senere lys over Phoenix kl. 22. 

For eksempel var der forskellig angivelse af lysenes antal. Hændelse nr. 1 havde flere vidner. Til gengæld 
havde hændelse nr. 2 mindst to vidner, som hævdede, at de havde set lysene flere gange før - på samme 
sted og på næsten samme tid. Faktisk var lysene blevet set jævnligt i ca. 3 måneder og som regel i 
weekenderne. Tiden mellem, at de enkelte lys tændtes og slukkedes, var altid den samme, og på i al fald to 
af videoerne kunne man se røgudvikling, hvilket også blev bekræftet af vidner. 



I nogle rekonstruktioner blev 
lysenes antal stærkt overdrevet. 


Seks nyhedsudsendelser 
umiddelbart efter hændelsen 


hævdede, at militæret havde meldt 
ud, at der var tale om flares. Dette 
blev til al overflødighed bakket op 
af to piloter, som sagde, at der var 
blevet affyret flares over 


øvelsesområdet Barry M. 


Goldwater Range, bagved Estrella- 
bjergene syd for Phoenix. Estrella- 
bjergenes mange spidser forklarede 
også, hvorfor filmene viste et 


forskelligt antal lys: spidserne 

dækkede simpelthen over nogle af lysene afhængig af, hvor vidnerne befandt sig i byen. At lysene lod til at 
stå stille i luften skyldtes, at de hang i faldskærme, som sammen med varmen fra lysene bevirkede en 
ekstrem langsom faldhastighed. 

Sammenligninger samme år mellem billeder af bjergtoppenes silhuet og lysenes slukningsposition foretaget 
af dr. Lenny Rudin fra Cognitech for udsendelsen Ufos over Phoenix fra Discovery Channel viser også et 
tydeligt sammenfald. Motzer fra MUFON nåede derfor allerede i maj til den konklusion, at lysene kl. 22 ikke 
befandt sig over byen, men kun var flares set på lang afstand, og at man burde koncentrere sig om 
hændelsen mellem kl. 20 og kl. 21. 

Richard Motzer blev imidlertid straks anklaget for at være "debunker", og mange forsøgte længe at 
fastholde sammenkædningen mellem de to hændelser. Man hentede således "computereksperten" Jim 
Dilettoso ind på banen. Jim Dilettoso lavede en sammenlignende analyse af lysene fra kl. 22 og lyset fra 
flares. Han konkluderede, at der ikke kunne være tale om flares. Kl. 22-lysene var ifølge Dilettoso nemlig 
helt specielle. 

I 1998 skrev journalisten Tony Ortega, som har beskæftiget sig indgående med Phoenix-lysene, en artikel 
for The Phoenix New Times, hvor han afslørede metoderne anvendt af Dilettoso som pseudovidenskab. 
Dilettoso kunne simpelthen ikke forklare, hvordan han var nået frem til sine resultater, og en henvendelse 
til de eksperter, som Dilettoso hævdede havde bekræftet hans resultater, afslørede, at de ikke vidste, hvad 
han snakkede om! 

En A-10 Thunderbolt affyrer fla res. 

Sidst i juli 1997 stod kaptajn Eileen Bienz, talskvinde for Air National Guard, så frem og fortalte, at der 
faktisk havde været tale om flares, som var blevet udløst af A-10 jagerbombere i den usædvanlige højde af 

ca. 4,5 km. Når folk fra det lokale militær tidligere havde meldt tilbage, at det ikke var dem, skyldtes det 
udelukkende, at man kun havde tjekket lokale flys operationer. Strengt taget havde svarene været 
korrekte. Men i virkeligheden havde en "udenbys" National Guard-enhed fra Maryland, nemlig den 104. 
jagereskadrille, brugt flares af typen LUU-2 i området under deltagelsen i et projekt kaldet "Snowbird". 

I 1998 foretog fysikeren Bruce Maccabee en meget grundig analyse af kl. 22-lysene og deres placering i 
forhold til de forskellige vidner - en analyse, som stadig kan findes på nettet og viser, at Bienz og ikke 
mindst Motzer efter alt at dømme havde ret. 

Ikke før i 2009 indrømmede Dilettoso under et interview i The Paracast, at lysene nok i virkeligheden var 
flares. Alligevel kan man stadig se hans påstande blive brugt i senere dokumentarfilm og artikler som 
argument for, at kl. 22-lysene ikke var flares. 

For de ægte troende betyder alt dette dog ingenting. Den tidligere efterforskning ignoreres, eller hvis man 
indrømmer, at der var tale om flares, bruges disse til at bevise, at miltæret forsøgte at aflede 
opmærksomheden fra den virkelige begivenhed. Nemlig den, der fandt sted mellem kl. 20 og kl. 21. 

Trafiklydige rumvæsner 



Terry Proctors video afslørede, at lysene bevægede sig. 

Det helt store spørgsmål herefter er: Hvis lysene kl. 22 var flares, hvad var det så, Tim Ley og de andre så 
mellem kl. 20 og kl. 21? Hvad var det for et gigantisk luftfartøj, som bevægede sig ganske lydløst og så tæt 
på jorden, at nogle vidner senere hævdede, at de havde på fornemmelsen, at de kunne række op og røre 
ved det? Et luftfartøj, som nogle hævdede havde en bredde på to fodboldbaner. 

Det man allerførst må indse er, at beskrivelserne ikke er helt så entydige, som det tit fremstilles. I sin 
omfattende artikel om Phoenix-lysene fra 2010 fremlægger Tim Printy en statistisk opdeling af beskrivelsen 
af lysene i de tre kategorier "et mørkt objekt", "en fast formation" og en "løs formation", og han 
konstaterer, at fordelingen faktisk var nogenlunde ligelig. Der var en lille overvægt mod "et mørkt objekt", 
men det kunne let skyldes den kendsgerning, at lysene blev beskrevet på denne måde i de efterfølgende 
dokumentarfilm, hvor der jo gerne blev brugt rekonstruktioner. Faktisk indikerede hele 12 af de oprindelige 
rapporter, at lysene havde bevæget sig i forhold til hinanden! 

I modsætning til kl. 22-lysene var der her ikke et større antal videoer og fotografier, men desværre kun en 
enkelt meget utydelig video, som dog på afgørende vis dokumenterer, at det snarere er den sidste 
beskrivelse, som er rigtig. Videoen blev filmet af Terry Proctor fra byen Scottsdale, hvorfra han iagttog den 
mystiske lysformation. En sammenligning af lysenes position i forhold til hinanden viser, at de faktisk 
bevæger sig lidt frem og tilbage, præcist som fly der forsøger at holde en formation! 

Enkelte vidner bekræfter faktisk dette. Den kendteste er Mitch Stanley, som Tony Ortega bragte frem i en 
af sine artikler i Phoenix New Times. Som så mange andre var Stanley den aften gået udendørs for at 
studere Hale-Bopp, og den unge amatørastronom var så heldig at være i besiddelse af en stjernekikkert. 

Stanleys mor var vidne, da han fra husets baghave indfangede lysene i sit teleskop og fortalte, at der var 
tale om flyvemaskiner med lys. Hans teleskop var et Dobsonian-teleskop med 60 gange forstørrelse, og han 
havde således langt bedre muligheder end andre for at se, hvad lysene var. 


Mitch Stanley forsøgte senere at fortælle sin historie til lokale journalister, politikere og ufologer, men 
ingen ville høre om hans iagttagelse. 



Tim Leys rapport indeholdt faktisk en lignende beskrivelse. 
Og så hævder Randy Fitzgerald i en artikel i Readers Digest, 
at to piloter på et fly fra American West også så lysene og spurgte flyveledelsen, hvad det var. De fik så den 
besked, at det var en formation CT-144 Tutor-fly, som fløj i ca. 5,8 kilometers højde. En af Tutor-piloterne 
skulle over radioen have svaret tilbage, at de var "Snowbirds". Dette kan lyde underligt, indtil man kommer 
i tanke om, at "Operation Snowbird" lyder meget, som det kaptajn Eileen Beinz talte om. 


Lysene fra Tutor-fly set forfra gennem teleskop. 

Et andet vidne med kikkert, Rich Contry, som var på vej i bil 
på Interstate 40, berettede også om fly. Han kunne faktisk 
svagt høre jetmotorerne. Mike Fortson (se side 7) talte i sin 
indberetning om lysene som et "sort objekt", men beskrev 
dog, hvordan det blev "sløret", da det passerede Månen og 
trak en "bølge" efter sig, hvilket svarer ganske godt til den 
effekt, som et flys passage hen over Månen vil have. 


Operationen kaldes "Snowbird", fordi den tillader fly fra koldere egne i Nordamerika, hvor det sner om 
vinteren, at flyve mod syd og afholde øvelser i varmere områder. Det var under samme operation, at A-10 


SUFOI Årsrapport 2016 



13 


flyene fra Maryland National Air Guard havde brugt flares bag Estrella-bjergene og dermed forårsaget kl. 
22-lysene. 



Canadisk Tutor-jetfly. Læg mærke til landingslyset i næsen. 


Tutor-flyet blev i 1997 fløjet af canadiske piloter, hvilket passer fint med teorien. Når de fløj så højt som ca. 
5,8 km, ville de have været meget svære at høre. Og sandsynligvis har de haft de meget skarpe landingslys i 
næsen tændt for at kunne holde formationen i nattemørket. De ville have overnattet i luftbasen ved Tucson 
og ville være fortsat til Canada den næste morgen uden at vide noget om opstandelsen, de var skyld i. Og 
med mindre de interesserede sig for ufoudsendelser eller ufosider på nettet, ville der gå lang tid, inden 
historien nåede dem. 

Noget andet, der virkelig styrker denne fremstilling, er placeringen af luftruter i området. Fly i bestemte 
højder tildeles bestemte luftruter eller luftkorridorer. Kort over staten Arizonas luftruter viser en rute, der 
starter i Las Vegas, går gennem Prescott, herefter drejer mod syd i retning af Phoenix og endelig fortsætter 
mod Tucson. Koncentrationen af vidner ligger pænt langs med denne linje. Det ville kræve nogle særdeles 
trafiklydige rumvæsner at følge præcis denne rute! Rigtig meget tyder således på, at også lysene mellem kl. 
20 og 21 blev forårsaget af flyvemaskiner. 

* I 1 t # 


Tutor-jetfly i formationsflyvning. 



Phoenixlysenes rute over Nevada og Arizona. 



"Jeg ved, hvad jeg så" 

Problemet med lysene fra Phoenix er i første omgang den fortsatte sammenblanding af to i realiteten 
adskilte hændelser med hver deres forklaring. Dette er faktisk noget, man ikke oplever helt sjældent i 
ufosager. I fx Rendelsham-sagen fra 1980 i England er det ikke svært at forklare de enkelte observationer 
hver for sig, men hvis man insisterer på en enkelt forklaring, som dækker det hele, vil man uvægerligt stå 
tilbage med et mysterium, som kun kan løses med hjælp fra rumvæsner eller lignende. 

I sagen om Phoenix-lysene kunne man godt få den ide, at visse ufologer og mystikere ikke er interesseret i 
at skille tingene ad. Forklaringen med flares kan nemlig i så fald meget belejligt afvises med henvisning til 
vidnernes beskrivelse af det, de så mellem kl. ca. 20 og 21 med et "Det, vi så, var bestemt ikke flares". Og 
selvfølgelig har de ret: Det var nemlig flyvemaskiner! 

Vidnerne siger tit til deres forsvar: "Jeg ved, hvad jeg så." Men gør de nu også det? SUFOI's undersøgelser 
viser, at det stort set er umuligt for mennesker at bedømme afstand og hastigheder på en mørk baggrund 
som fx en nattehimmel. 

Vi har allerede set, at vidnernes beskrivelser bestemt ikke var entydige, mht. om lysene på himlen tilhørte 
et enkelt eller udgjorde flere uafhængige objekter. Vidnerne var heller ikke enige i, om lysene var helt 
lydløse eller ej. Kigger man nærmere på lysenes højde på himlen, vil man iagttage lignende afvigelser i 
vidnernes bedømmelser. Antager man flyvehøjden til at være ca. 5,8 km (snarere end 30-45 meter), vil 
dette forklare, hvorfor det virkede, som om lysene svævede ganske langsomt afsted og mest lignede 
stjerner. Ses de på lang afstand, kan det virke, som om de nærmest ikke bevæger sig overhovedet. En 
beregning af lysenes hastighed ud fra den tilbagelagte strækning viser en hastighed på ca. 640 km i timen, 
hvilket passer meget fint med jetfly. 

Hertil kommer noget, nogle kalder "luftskibseffekten", dvs. menneskers tendens til at udfylde tomrummet 
imellem i øvrigt ikke-relaterede punkter. Dette forklarer, hvorfor nogle vidner så et "massivt" objekt, der, 
som de senere forklarede, blokerede for stjernerne. 

Noget lignende skete i 2015, da NBC 7 fra San Diego den 30. april lagde en film ud på nettet, som viste en 
mystisk klynge af farvede lys på nattehimlen. Ganske hurtigt forbandt nogle seere disse lys til et gigantisk 
luftskib. Senere viste det sig at være lysene fra tv-antennerne på et nærliggende bjerg. 

Det berømteste eksempel er nok Zond IV-hændelsen fra den 3. marts 1968. Zond IV var et sovjetisk 
rumfartøj, der brændte op i flere stykker hen over himlen og blev set af mange vidner i USA. Resultatet blev 
også her helt umulige historier om et gigantisk og lydløst cigar- eller tallerkenformet rumskib, som kom 
svævende i trætopshøjde. De enkelte lys blev af nogle opfattet som "vinduer" i et fartøj. Et vidne beskrev 
endog "metalplader", der virkede, som om de var "nittede". 



Sådan beskrev vidner Zond IV's indtræden i atmosfæren. 

Sådan så det brændende sovjetiske rumfartøj Zond IV ud i virkeligheden. 


Helt det samme fænomen har SUFOI afdækket i foreningens undersøgelser. Nytårsaften 1978 brændte et 
sovjetisk rakettrin fra opsendelsen af satellitten Cosmos 1068 op i flere lysende dele på sin tur ned gennem 
atmosfæren, hvilket resulterede i en lang række indmeldinger til SUFOI fra det vestlige Jylland. Interessant 
nok opfattede også her flere observatører lysene som felter eller "vinduer" på et langt større objekt. Et 
enkelt vidne opfattede objektet som kun ca. 700 meter væk og med en hastighed som en helikopters! 

Folks opfattelser bliver også påvirket af beskrivelserne i senere ufodokumentarer og især de såkaldte 
"rekonstruktioner". Fx beskrev et vidne til kl. 20-21 hændelsen i Arizona i 1997, hvordan "objektet", da det 
passerede Månen, kun kunne ses som "slørede bølger", men i stedet for at konkludere, at der ikke var tale 
om et fast objekt, mente han, at rumpiloten meget belejligt netop på dette tidspunkt havde tændt for 
skibets sløringsmekanisme. 



vidners beskrivelse af størrelsen. Og der er med tiden 
især ytret af Tim Printy i hans artikler om sagen. 


Zond IV blev af nogle vidner beskrevet som et 
kæmpe rumskib i trætopshøjde. 

Med tiden bliver dimensionerne i vidnernes 
beskrivelser sjældent mindre. Tim Ley hævdede fx i 
den oprindelige rapport til NUFORC, at benene på 
det flyvende V-formede objekt var ca. 90 meter hver, 
men i medierne voksede denne angivelse senere til 
over 200 meter, muligvis under indtryk af andre 
dukket andre kritikpunkter op af hans beskrivelse, 


I det hele taget må mediernes behandling af sagen om Phoenix-lysene siges at have spillet en ikke 
ubetydelig rolle. Interessen for det mystiske og sensationelle gjorde, at de mere jordnære beskrivelser af 

fænomenet blev ignoreret, medens de mere "ekstreme" blev dyrket. Det var jo netop dem, der gjorde 
sagen interessant og dermed egnet til at øge seertallene. 

Mediernes fokusering på billedmaterialet afsporede fra første færd opklaringen. Endnu i dag kan man se, 
hvordan billeder af kl. 22-begivenheden bliver afspillet, samtidig med at vidner fortæller om kl. 20-21- 
begivenheden. Misvisende billeder er stadig bedre end ingen billeder! 

Historien om Phoenix-lysene demonstrerer først og fremmest, at selv et meget stort antal vidner ikke er 
nogen garanti for at undgå forvirring og fejltolkninger. Snarere tværtimod: Mange vidner øger under visse 
omstændigheder blot mulighederne for en uheldig sortering i en stor mængde fejlbehæftede observationer 
og dermed for en yderligere udvikling af myten om ufoerne. 

Kilder 

http://home.comcast.net/~tprintv/UFO/SUNIite2 3.pdf 
www.theufochronicles.com/2015/03/the-arizona-ufo-controversv-18th.html 

www.theufochronicles.com/2014/03/the-phoenix-lights-real-investigation.html 

www.theufochronicles.com/2015/03/phoenix-lights-phenomenon-18-vears-ago.html 

www.theufochronicles.com/2015/03/mike-fortsons-original-report-of.html 

www.theufochronicles.com/2014/03/proiect-snowbird-and-infamous-flare.html 

www.voutube.com/watch?v= Xq016IQKu8 

www.voutube.com/watch?v=6ZrfYObrDkw 

www.voutube.com/watch?v=xmdVgJ3mF2l 

www.voutube.com/watch?v=z3wr6 -XoRE 

www.voutube.com/watch?v=cYPCKIL7oVw 

www.thephoenixlights.net/ 

https://home.comcast.net/~tprintv/UFO/azconc.htm 

http://forgetomori.com/2008/ufos/multiple-ufos-in-formation-taped-over-chile/ 

www.youtube.com/watch?v=nk2c 2ZI99c&feature=related 

www.skeptic.com/eskeptic/08-05-21/ 

http://web.archive.Org/web/20080919024000/http://members.aol.com/tprintv/azflares.html 

www.examiner.com/article/were-the-1997-arizona-lights-a-psvchological-warfare-experiment-part-one 

http://skeptoid.com/episodes/4041 

www.phoenixnewtimes.com/news/the-phoenix-lights-are-no-mysterv-6661825 

www.sufoi.dk/e-boger/boger/50%20aar%20med%20ufoer.pdf 

Der er noget i luften... 

AfOle Hermingsen 

En af de mere spektakulære sager fra årets høst af fotosager kom til Fotoafdelingens kendskab efter en 
henvendelse fra meteoriteksperten lektor Henning Haack fra Geologisk Museum. 

Fotografen beretter til medierne, at han på vej hjem fra arbejde over den sidste del af Storstrømsbroen i 
nærheden af Masnedø på vej mod nord pludselig ud af øjenkrogen ser en sten flyve hurtigt forbi bilen og 
forsvinde. Da han har et fastmonteret kamera i bilens forrude aktiveret under kørslen, gennemgår han 
hjemme straks videooptagelsen for at se, om han kan finde den sekvens, hvor stenen kommer flyvende. Og 
det lykkedes. 

Stillbillede fra videosekvens taget med fastmonteret kamera - et såkaldt dashcam - i forruden på en bil på 
vej nordpå over Storstrømsbroen den 20. oktober 2015. Øverst i billedfeltet ses et lille mørkt objekt, der på 
videosekvensen kommer til syne øverst i billedfeltet og på et splitsekund flyver ned og forsvinder ud af syne 
ved autoværnets rækværk skråt nede i højre side. Foto: Anders Hansen 

Meteoritekspert om videoen 

Fotografens spørgsmål er naturligvis, hvad i alverden er dette? Han sender derefter sekvensen til TV 2, der 
spørger lektor Henning Haack, Statens Naturhistoriske Museum ved Københavns Universitet, Centre for 
Star and Planet Formation. Henning Haack forstår godt, at man finder videoen interessant og svarer bl.a.: 

For mig at se virker videoen ægte og det ser helt klart ud til at det er en sten der falder ned. Alligevel tror jeg 
ikke på at det er en meteorit. Dels er meteoritfald uhyre sjældne - og frem for alt langt sjældnere end 
diverse menneskeskabte ting der kan få helt almindelige sten til at flyve igennem luften. På en bro tænker 
jeg først og fremmest på sten der kan have ramt andre biler og sendt på en flyvetur. 

En anden ting er at det ser ud til at stenen overhaler bilen (måske fordi den blev ramt af en bil bagved 
fotografen). En meteorit vil falde næsten lodret ned når den nærmer sig jordoverfladen. Den har ganske vist 
ramt den øvre atmosfære i en vilkårlig vinkel og med en hastighed på typisk 15-20 km/s. Nede omkring 50- 
100 km højde vil den så være bremset ned til sin terminalhastighed - hvor tyngdekraft modvares af 
luftmodstand. Det er typisk nogle hundrede km i timen. Herfra vil den simpelthen falde lodret ned. 

Jeg er derfor bange for at den interessante video har en mere jordnær forklaring. 

TV2 offentliggør senere på dagen videosekvensen med overskriften: 

Video vækker undren: Falder meteorit ned i Danmark her? Nogle timer efter tager eb.dk sagen op under 
denne overskrift: Mystisk dansk video: Pludselig falder noget ned fra himlen . 


SUFOI gennemgår videoen 

Med baggrund i henvendelsen fra lektor Henning Haack gennemgår SUFOI's Fotoafdeling samme dag 
videosekvensen detaljeret billede for billede. 

Kraftige forstørrelser af 3 af de i alt kun 11 billedruder, hvor det 
mørke objekt skelnes på videosekvensen under sit fald nedad i 
billedfeltet. Her med tilføjet ekstra skarphed i et 
billedbehandlingsprogram for tydelighedens skyld. 

Foto: Anders Hansen 

Der er 50 km/t-hastighedsbegrænsning på optagelsesstedet, hvor 
broen går i land på Masnedø i nordgående retning. Jernbanesporene 
befinder sig til højre for kørebanen. Der er velkendte dårlige 
vejforhold på broen med forvitret beton m.v. på vejbanen. 

Der er ikke i den gennemgåede videosekvens på ca. 31 sekunder 
bemærket andre "ting i luften" udover en enkelt måge i luften i 
venstre side af billedfeltet ca. 6 sek. inde i videoen samt måger på 
vejbelysnings-standere ca. 7 sek. senere. 

Optagelserne er generelt rystede og uskarpe på grund af de givne 
optagelsesomstændigheder-filmet gennem bilens forrude i fart 
samt dårlig vejbelægning m.v. 

Det mørke objekt viser sig øverst i billedfeltet ved videosekvensens 
tæller 27:05 og er helt forsvundet 27:15. Ved ca. 30 billeder/sek. for 
videoens vedkommende, betyder dette, at objektet kommer til syne 
og forsvinder inden for ca. 1/3 sek. 

Det oplyses senere, at fotografen rent faktisk har bemærket objektet 
under kørslen, og derfor med spænding gennemser videoen senere 
hjemme for i givet fald at finde objektet. 

Objektet kan på videoen se ud til at komme bagfra og flyve bort 
(skråt nedad på himlen) fra bilens kamera. Det må anses for at være 
et utroligt held, at fotografen overhovedet bemærkede objektet, og 
at han havde kameraet kørende. 


Hvad kan det være? 

Ud fra udseendet af kraftige og redigerede forstørrelser alene er det ikke muligt direkte at fastslå objektets 
natur. Objektet ses på videosekvensen som størst ved tilsynekomsten og aftager tilsyneladende i størrelse 
på efterfølgende billedruder. 

Forslag om alskens løsninger dukker naturligvis straks op som kommentarer på nettet - sammen med 
indslag i form af det rene vås. 

Der er dog helt sikkert ikke tale om nedfald i form af en død fugl eller et objekt (valnød, musling el. lign) 
tabt af en fugl. Hvis objektet i så fald falder lodret ned - og bilen derfor nærmer sig med 50 km/t - vil 
størrelsen af objektet tiltage på de efterfølgende billeder. Dette er ikke tilfældet. 

En meteorit vil - som lektor Henning Haack anfører - også have en bane, der i den sidste del af nedfaldet vil 
nærme sig lodret. Der er derfor heller ikke tale om en meteorit. Den mest nærliggende årsag er derfor - 
som også anført af Henning Haack - at der er tale om en sten fra vejbanen, slynget op af en modkørende 

bil. Der ses modkørende trafik flere gange i videosekvensen, heraf 3 biler lige inden objektet viser sig øverst 
i billedfeltet. De passerer v/videotæller ca. 23:12 - 24:12 - 25:13. Første billede med objektet har nr. 27:05 
og sidste 27:15. 

Hvis det antages, at der er tale om et "stenslag" bagud fra den sidste modkørende bil, er der ca. 1/15 sek., 
til objektet overhaler fotografens bil, kommer til syne for føreren, optages og er væk igen efter ca. 1/3 sek. 
Der er ingen forankørende biler, og en sten fra et sådant "stenslag" ville i sagens natur se ud til at blive 
større, når det nærmede sig kameraet. 

Konklusion 

Det mest sandsynlige scenarie er, at der kommer et stenslag fra den sidste modkørende bil. En sten der 
med stor hastighed overhaler fotografens bil bagfra og tilfældigt observeres og dokumenteres på hans 
video. Billedernes udseende taler ikke imod denne forklaring, selv om de i sig selv ikke kan bevise denne. 

Vi har ikke i SUFOI's Fotoafdeling på noget tidspunkt modtaget tilsvarende beretninger eller fotos/videoer i 
samme stil. 

I skrivende stund er videoen af fotografen uploaded til YouTube . 

Seneste udvikling i sagen 

Fotografen har efterfølgende til SUFOI's Fotoafdeling bl.a. oplyst: 

I dagene efter, at filmen blev offentliggjort på YouTube, er jeg blevet kontaktet af mange forskellige 
mennesker. Jeg har fået over 50 mails fra folk der ville have yderligere oplysninger, samt flere der ville købe 
meteoritten, hvis jeg fandt den. 

Jeg er også blevet kontaktet af to dykkere der ville forsøge at søge efter den i vandet. 

Jeg kører over broen hver dag og kunne, de efterfølgende dage se mennesker på broen som gik og søgte 
efter stenen. 

En person har fundet en mulig meteorit ved at feje 200 meter af broen med en kost om natten. Han havde 
også prøvet at gå med en metaldetektor, med der var for meget armeringsjern i broen. Jeg kender ham ikke 
personligt. Han kontaktede mig pr telefon (hemmeligt nummer) og fortalte, at han havde fundet en 
meteorit på broen. Efterfølgende har han pr post sendt mig et par billeder og en video fra broen på en USB 
nøgle, hvor han fremviser denne sten. 

Jeg gjorde ham opmærksom på at stenen skal overdrages til Geologisk Museum. Jeg har selv tilbudt at kører 
ind med stenen hvis han ikke selv ønsker at stå frem. Jeg har desværre ikke hørt fra ham siden. 

På YouTube er herefter uploaded endnu et klip fra videoen, hvor man meget kort efter den første 
"stensekvens" ser endnu en sten (eller den samme?), der hurtigt bevæger sig fra højre mod venstre i 
billedfeltet. 

Det lille mørke objekt bevæger sig fra højre mod venstre i bi I ledfeltet markeret i den røde ring. Se 
videosekvensen. 



Den lille sten „ som er fundet på Storstrømsbroen efter 200 meters fejning ved nattetide. 

Også SUFOI har kraftigt opfordret finderen til at indlevere stenen til undersøgelse hos eksperterne på 
Geologisk Museum, hvilket dog endnu ikke er sket. Uanset udfaldet er det en usædvanlig og spændende 
beretning. 

Norsk skydiver overhalet af sten? 



Stillbillede fra videoen med en sten, der fa Ider ned foran den norske skydiver, der her har udløst sin 
faldskærm (øverst i billedfeltet). Video Copyright: Anders Helstrup/Dark Flight 


I april 2014 var der i medierne en del omtale af en norsk skydiver, der efter at have udløst sin faldskærm 
overhales af en meteorit under sin færd mod jorden. Og det er det nærmeste SUFOI's Fotoafdeling 
umiddelbart har hørt om "sten i luften". 

Den usædvanlige optagelse kan bl.a. ses her: 

• https://www.youtube.com/watch?v=gzYJaQ0h4Dg 

• http://www.nrk.no/viten/fallskiermhopper-filmet-meteoritt-l.11628145 

• http://nrk.no/viten/here-a-meteorite-zooms-past-l.11646757 

Animation, faldområde m.v. kan ses her: 

http://norskmeteornettverk.no/wordpress/?p=1329&preview=true 

Der er stor uenighed om "stenens" natur. Nogle er overbevist om, at videoen simpelthen er svindel, 
medens andre mener, at der rent faktisk er tale om en lille meteorit, der helt tilfældigt og ret sensationelt 
overhaler skydiveren i hans faldskærm på vej mod Jorden og fastholdes på hans kamera. 

En almindelig og nærliggende antagelse er dog efterhånden, at der er tale om en lille sten, der trods 
påpasselighed ved foldning af faldskærmen forud for flyvningen tilfældigt er kommet med i stoffets folder 
og falder ud - og ned - ved udfoldningen af skærmen. I så fald er optagelsen i sig selv god nok, men der er 
så tale om en ret så "jordisk" sten, der blot ser mærkværdig ud på den tilfældige optagelse. 


SUFOI Årsrapport 2016 









23 


En flok pelikaner satte gang i ufomyten 


Af Kim Møller Hansen 

Da amerikaneren Kenneth Arnold den 24. juni 1947 havde sin historiske ufooplevelse, hvor han på en 
krystalklar himmel så ni sølvskinnende objekter, koblede han ikke umiddelbart objekterne sammen med 
besøg fra det ydre rum, men derimod med raketter, eksperimentalfly eller andre luftfartøjer af 
amerikansk oprindelse. 

Andre mente dengang, at de ni objekter kunne stamme fra Sovjetunionen. Fx var det en udbredt opfattelse 
blandt personalet i Project Sign - det amerikanske flyvevåbens officielle ufoundersøgelsesprojekt - at det, 
som mange amerikanske borgere oplevede over deres hoveder, kunne være hemmelige fartøjer udviklet af 
Sovjetunionen. 





Kenneth Arnold (1915-1984) var indehaver af firmaet „Great Western Fire Control Supply" og fløj selv sit 
Callair-fly, når han skulle besøge kunder. En krystalklar 24. juni 1947 omkring kl. 15 havde han en 
skelsættende ufooplevelse ved Mt. Rainier i Washington. Han opgav senere under interviews og i egne 
artikler forskellige hastigheder for de ni objekter, ligesom hans beskrivelser af objekternes udseende 
varierer. Arnolds anslåede afstande og tider og dermed de beregnede hastigheder på objekterne er også 
behæftet med stor usikkerhed. Det kan i øvrigt anbefales for særligt interesserede at læse en grundig 
analyse af denne klassiske hændelse udarbejdet af Martin Shough . Tegning: Henrik Klinge Pedersen 

Der er igennem årene givet forskellige, ganske naturlige forklaringer på, hvad Arnold så denne tirsdag. Den 
mest sandsynlige er en flok pelikaner. Disse fugle har et stort vingefang, kan flyve i stor højde og er udbredt 
i det område, hvor Arnold befandt sig under ufooplevelsen. 

Arnolds oplevelse var hverken enestående - der var selvfølgelig set uforklarlige ting på himlen før - eller 
særlig usædvanlig, ligesom den formentlig har en naturlig forklaring. Det særlige ved Arnolds oplevelse er 
imidlertid, at den fandt sted lige netop på det "rigtige" tidspunkt, nemlig i skyggen af Den Kolde Krig, hvor 
amerikanerne frygtede truslen fra Sovjetunionen (og omvendt!). Det er heller ikke afgørende, om det var 
Arnold eller en journalist, der opfandt betegnelsen "flyvende tallerken", for oplevelsen og avisernes omtale 
af flyvende tallerkener, gav nu alle andre observatører en mulighed for at sætte et navn på det, de 

oplevede - og en af verdens største ufobølger blev indledt. Den varede fra 26. juni 1947 til omkring 15. 
august 1947, hvilket man kan læse mere om i SUFOI's udgivelse Projekt Saucer- Da ufomyten blev skabt. 



Kenneth Arnold står med en tegners gengivelse af det oplevede fænomen. Tegningen blev bl.a. brugt på 
forsiden afArnolds bog "The Corning ofthe Saucers" (1952). Til højre ses et still fra en videooptagelse af 
flyvende pelikaner. 

"... underholdende og spændende skrevet..." 


Formanden for Skandinavisk UFO Information 
dokumenterer i denne bog hvordan ufomyten opstod i USA 
omkring 1947 i en kontekst af datidens frygt. Godt spædet 
op af bl.a. medier, fiktion, USA's flyvevåbens kluntede 
behandling og den kolde krig. Alt dette dannede grobund 
for at myten kunne udvikle sig som den gjorde med 
højdepunkter i 1947,1965 og under Vietnam-krigen. 

Bogen forklarer mekanismerne bag troen på ufomyten. 
Dokumentationen stammer fra rapporter, kommissioner, 
udvalg, konferencer osv. især fra officielle myndigheder... 

Nutidens Ufo-forskning handler mest om at aflive 
ufomyten og i stedet finde begrundede forklaringer på 
hvordan og hvorfor sådanne myter kan opstå. De 
hemmeligstemplede ufo-dokumenter er blevet frigivet i 
dette århundrede og myten er forsøgt genoplivet gennem 
tv-serier som fx X-files. Bogen er let læst, underholdende 
og spændende skrevet med anstrøg af humor... 



Sådan skriver Dansk Bibliotekscenter (DBC) om SUFOI's 
nye udgivelse Project Saucer- Da ufomyten blev skabt. Du 

kan stadig nå at købe dit eget eksemplar af bogen. Project Saucer- Da ufomyten blev skabt er på 108 
illustrerede sider i A4-format i farvetryk og koster kr. 159. Et evt. overskud går ubeskåret til driften af 
ufo.dk. Bogen bestilles ved at indbetale kr. 159,- + kr. 35,- i ekspedition/porto, dvs. i alt kr. 194,- på 
girokonto 9 11 77 25 (brug vedlagte girokort) eller via netbank til konto 3113-9117725. Brug venligst 
kortkode 01 og anfør navn, adresse og bestillingsnummer B-086. 

Bliv medlem af SUFOI's Støttekreds i 2016 

Foreningen Skandinavisk UFO Information drives af frivillig og ulønnet arbejdskraft. Vores primære 
opgave er at give offentligheden seriøs information om ufomyten gennem ufo.dk og sekundært at 
registrere observationer af usædvanlige himmelfænomener. 

Du kan med et økonomisk bidrag gøre det muligt for os at drive ufo.dk og foretage undersøgelser af 
ufooplevelser. Som medlem af SUFOI's Støttekreds har du ingen forpligtelser over for foreningen. 
Støttebeløbet gælder for et år. 

Et støttebeløb på minimum kr. 250 kan indbetales på girokonto 9 11 77 25 (brug vedlagte girokort) eller via 
netbank til konto 3113-9117725. Brug venligst kortkode 01 og anfør navn, adresse og bestillingsnummeret 
på din gratis bog. Du kan også bruge donor-knappen på forsiden af ufo.dk. 


Vælg 1 af disse 5 titler: 




Nærkontakt 

Bestillingsnr.: B-083 



UFO-styrt. 

Bestillingsnr.: B-084 





Bermuda Trekanten - og andre 
myter 

Bestillingsnr.: B-085 



Roswell 

Bestillingsnr.: B-081 

